Sv. Leopolda Mandića 55 Prilaz baruna Filipovića 30

10040 Zagreb 10000 Zagreb

OIB: 97748123085 OIB: 75780877581

Zagreb, 6. prosinca 2018.

USTAVNI SUD REPUBLIKE HRVATSKE

Trg svetog Marka 4

10000 Zagreb

**PRIJEDLOG ZA OCJENU USTAVNOSTI**

Sukladno članku 38. st. 1. Ustavnog zakona o Ustavnom sudu Republike Hrvatske (Narodne novine [99/99](https://www.zakon.hr/cms.htm?id=32527), [29/02](https://www.zakon.hr/cms.htm?id=32529), [49/02](https://www.zakon.hr/cms.htm?id=32531)) predlažemo ocjenu ustavnosti članka 127. stavaka 6, 7, 8, 9, 10. i 15.) Zakona o odgoju i obrazovanju u osnovnoj i srednjoj školi (Narodne novine [87/08](http://www.zakon.hr/cms.htm?id=66), [86/09](http://www.zakon.hr/cms.htm?id=67), [92/10](http://www.zakon.hr/cms.htm?id=68), [105/10](http://www.zakon.hr/cms.htm?id=69), [90/11](http://www.zakon.hr/cms.htm?id=70), [5/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480), [152/14](http://www.zakon.hr/cms.htm?id=1671), [07/17](http://www.zakon.hr/cms.htm?id=17751), [68/18](https://www.zakon.hr/cms.htm?id=31279), dalje: ZOOOSŠ).

Smatramo da navedene odredbe ZOOOSŠ-a nisu sukladne Ustavu Republike Hrvatske (Narodne novine 56/90, 135/97, 8/98,  113/00, 124/00, 28/01, 41/01, 55/01, 76/10, 85/10, 05/14, dalje: Ustav RH), i odredbi članka 44. („Svaki državljanin Republike Hrvatske ima pravo, pod jednakim uvjetima, sudjelovati u obavljanju javnih poslova i biti primljen u javne službe.“), članka 55. st. 2. („Svatko slobodno bira poziv i zaposlenje i svakomu je pod jednakim uvjetima dostupno svako radno mjesto i dužnost.“), a time i članka 5. st. 1. („U Republici Hrvatskoj zakoni moraju biti u suglasnosti s Ustavom, a ostali propisi i s Ustavom i sa zakonom.“).

Člankom 127. ZOOOSŠ propisan je način odnosno postupak imenovanja ravnatelja školskih ustanova.

Navedenim člankom propisano je sljedeće:

*„(1) Ravnatelj se imenuje na pet godina, a ista osoba može biti ponovno imenovana za ravnatelja.*

*(2) Ravnatelja imenuje školski odbor, uz suglasnost ministra.*

*(3) U postupku imenovanja ravnatelja članovi školskog odbora koje je imenovalo, odnosno izabralo učiteljsko/nastavničko/odgajateljsko vijeće, vijeće roditelja te radničko vijeće/radnici, obvezni su zastupati i iznositi stajališta tijela koje ih je imenovalo, odnosno izabralo u školski odbor.*

*(4) Ravnatelj se imenuje na temelju natječaja koji raspisuje školski odbor, a objavljuje se u »Narodnim novinama« i na mrežnim stranicama školske ustanove.*

*(5) Uz prijavu na natječaj kandidat je uz potrebnu dokumentaciju dužan dostaviti program rada za mandatno razdoblje.*

***(6) Pregledavanje natječajne dokumentacije, utvrđivanje kandidata koji ispunjavaju nužne uvjete i vrednovanje dodatnih kompetencija potrebnih za ravnatelja, odnosno rangiranje po bodovima obavlja školski odbor.***

***(7) Dodatne kompetencije koje se vrednuju su poznavanje stranog jezika, osnovne digitalne vještine i iskustvo rada na projektima.***

***(8) Nakon utvrđivanja ukupnog rezultata ostvarenog na vrednovanju školski odbor utvrđuje listu dva najbolje rangirana kandidata i dostavlja je učiteljskom/nastavničkom/odgajateljskom vijeću, vijeću roditelja, radničkom vijeću/radnicima i školskom odboru.***

***(9) Ako dva ili više kandidata imaju jednak broj bodova na listi iz stavka 8. ovoga članka, učiteljskom/nastavničkom/odgajateljskom vijeću, vijeću roditelja, radničkom vijeću/radnicima i školskom odboru dostavlja se lista u kojoj su navedeni svi kandidati koji ostvaruju jednak broj bodova.***

***(10) Iznimno od stavka 9. ovoga članka, kada je jedan ili više kandidata koji su ostvarili jednak broj bodova osoba koja ostvaruje prednost pri zapošljavanju prema posebnom propisu, u daljnju proceduru upućuje se lista u kojoj se navode samo osoba/osobe koje ostvaruju prednost pri zapošljavanju prema posebnom propisu.***

*(11) Kandidati predstavljaju program rada za mandatno razdoblje na sjednicama učiteljskog/ nastavničkog/odgajateljskog vijeća, vijeća roditelja, zbora radnika i školskog odbora.*

*(12) Na sjednicama učiteljskog/nastavničkog/odgajateljskog vijeća, vijeća roditelja i zbora radnika zauzimaju se stajališta iz stavka 3. ovoga članka tajnim glasovanjem, o čemu se pisani zaključak dostavlja školskom odboru.*

*(13) Školski odbor imenuje ravnatelja odlukom koja stupa na snagu nakon dobivene suglasnosti ministra.*

*(14) Ako ministar ne uskrati suglasnost u roku od 15 dana od dana dostave zahtjeva za suglasnošću, smatra se da je suglasnost dana.*

***(15) Sadržaj i postupak vrednovanja dodatnih kompetencija kandidata, kao i detalje vezane uz način postupanja pri imenovanju ravnatelja pobliže se uređuju statutom školske ustanove.“***

Dakle, prema navedenom članku u postupku imenovanja ravnatelja u stvari vrednuju se samo i isključivo dodatne kompetencije: „*(6) Pregledavanje natječajne dokumentacije, utvrđivanje kandidata koji ispunjavaju nužne uvjete i* ***vrednovanje dodatnih kompetencija*** *potrebnih za ravnatelja, odnosno rangiranje po bodovima obavlja školski odbor.“*

Nužni uvjeti koji se propisuju člankom 126.[[1]](#footnote-1) ZOOOSŠ-a niti na koji način se posebno ne vrednuju niti mogu vrednovati, neovisno o tome koliko bi kandidat eventualno mogao imati nužne uvjete kvantitativno i kvalitativno veće (dulji staž odnosno prosvjetno ili ravnateljsko iskustvo, prethodno napredovanje u zvanje mentora ili savjetnika, dobivene nagrade, znanstveni stupanj, stručno usavršavanje u području rukovošenja, vođenja i menadžemnta te posebne edukacije za ravnatelja i sl.).

Kao dodatne kompetencije koje se od svega jedino vrednuju, prema stavku 7. članka 127. ZOOOSŠ-a su sljedeće: poznavanje stranog jezika, osnovne digitalne vještine i iskustvo rada na projektima (*numerus clausus*). Dakle, nije moguće vrednovati osnovne ključne kompetencije vezane uz pedagoško vođenje, strateško upravljanje i organizacijsko rukovođenje kao i neke druge kompetencije kao komunikacijske i dr.

Naravno, takvo vrednovanje samo točno propisanih dodatnih kompetencija i ne bi bilo sporno, kada bi se u sustavu vrednovanja te dodatne kompetencije vrednovale stvarno dodatno, uz vrednovanje osnovnih kompetencija. Međutim, kako je prethodno navedeno, ne vrednuje se baš ništa osim dodatnih kompetencija, što je već samo po sebi apsurdno.

Dakle, ključni je problem kod ovakvog vrednovanje dodatnih kompetencija što one predstavlja ***jedino vrednovanje*** i ***jedini kriterij*** koji će napraviti izbor između više kandidata i izlučiti dva kandidata. A to sve dovodi do diskriminiranja većine nastavnika – potencijalnih kandidata za ravnatelje, dakle svih koji nisu nastavnici stranih jezika i informatike, a protežira samo sve nastavnike stranih jezika i informatike.

S obzirom da se vrednuje samo i isključivo poznavanje stranih jezika, osnove digitalnih vještina i rad na projektima, izvan svake je sumnje da će nastavnici stranih jezika i informatike imati nesumnjivo prednost, i to ključnu i odlučujuću prednost.

Nikakve ostale kvalifikacije (duži staž, nagrade, zvanje mentora ili savjetnika, ravnateljsko iskustvo, rezultati u rukovođenju, stručna usavršavanja u području rukovođenja i upravljanja i dr.) neće pomoći nastavnicima kemije, geografije, fizike, biologije, razredne nastave, tjelesnog, hrvatskog jezika, povijesti, strukovnih predmeta, stručnim suradnicima itd. pred kandidatima – profesorima stranih jezika odnosno informatike.

Naime, ne može se poći od toga da profesori stranih jezika neće znati ništa o informatici, tj. neće imati nikakve digitalne vještine, a profesori informatike da neće znati nimalo stranog jezika. Krajnje je logično pretpostaviti da će specijalisti (nastavnici stranih jezika i nastavnici informatike, dakle specijalisti) biti po prilici jednaki u ostalim dodatnim kvalifikacijama – znanju stranog jezika, digitalnim vještinama i iskustvu rada na projektima ostalim kandidatima – nespecijalistima.

Dakle, specijalisti – nastavnici stranih jezika i informatike će imati odlučujuću prednost.

Za očekivati je da će praktički svi ravnatelji škola, srednjih i osnovnih i učeničkih domova ubuduće biti isključivo profesori stranih jezika i informatike.

Ovakvo razlikovanje samo i isključivo prema dodatnim kvalifikacijama nema nikakvog opravdanog temelja. To nipošto nije istovjetno s postavljanjem uvjeta za ravnatelje (završen odgovarajući studij, stručni ispit, osam godina radnog iskustva - članak 126. ZOOOSŠ-a). Naravno da i ti nužni uvjeti isključuju one koji ih nemaju (osobe koje nemaju stručnu spremu, stručni ispit, staž), no to su normalni, razumni uvjeti koji su potrebni da bi netko mogao biti ravnatelj škole i koji ne diskriminiraju neke, u stvari većinu nastavnika, a protežiraju samo nastavnike određenih struka.

Ovakvo vrednovanje dodatnih sposobnosti, koje u postupku imenovanja ravnatelja predstavlja jedino vrednovanje, i koje se odnosi samo na tri izričito pobrojane kompetencije, stvara ozbiljnu nejednakost i diskriminaciju većine nastavnika u Republici Hrvatskoj.

Iz tih razloga smatramo da odredbe članka 127. stavci 6,7, 8, 9, 10. i 15 . Zakona o odgoju i obrazovanju u osnovnoj i srednjoj školi (Narodne novine [87/08](http://www.zakon.hr/cms.htm?id=66), [86/09](http://www.zakon.hr/cms.htm?id=67), [92/10](http://www.zakon.hr/cms.htm?id=68), [105/10](http://www.zakon.hr/cms.htm?id=69), [90/11](http://www.zakon.hr/cms.htm?id=70), [5/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480), [152/14](http://www.zakon.hr/cms.htm?id=1671), [07/17](http://www.zakon.hr/cms.htm?id=17751), [68/18](https://www.zakon.hr/cms.htm?id=31279)) nisu sukladni Ustavu Republike Hrvatske (Narodne novine 56/90, 135/97, 8/98,  113/00, 124/00, 28/01, 41/01, 55/01, 76/10, 85/10, 05/14, dalje: Ustav RH), i odredbi članka 44. („Svaki državljanin Republike Hrvatske ima pravo, pod jednakim uvjetima, sudjelovati u obavljanju javnih poslova i biti primljen u javne službe.“), članka 55. st. 2. („Svatko slobodno bira poziv i zaposlenje i svakomu je pod jednakim uvjetima dostupno svako radno mjesto i dužnost.“), a time i članka 5. st. 1. („U Republici Hrvatskoj zakoni moraju biti u suglasnosti s Ustavom, a ostali propisi i s Ustavom i sa zakonom.“).

Iz navedenih razloga predlažemo da Ustavni sud Republike Hrvatske ukine odredbe članka 127. stavci 6,7, 8, 9, 10. i 15 . Zakona o odgoju i obrazovanju u osnovnoj i srednjoj školi (Narodne novine [87/08](http://www.zakon.hr/cms.htm?id=66), [86/09](http://www.zakon.hr/cms.htm?id=67), [92/10](http://www.zakon.hr/cms.htm?id=68), [105/10](http://www.zakon.hr/cms.htm?id=69), [90/11](http://www.zakon.hr/cms.htm?id=70), [5/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480), [152/14](http://www.zakon.hr/cms.htm?id=1671), [07/17](http://www.zakon.hr/cms.htm?id=17751), [68/18](https://www.zakon.hr/cms.htm?id=31279)) kao neskladne člancima 44, 55. st. 2. i 5. st. 2. Ustavu Republike Hrvatske (Narodne novine 56/90, 135/97, 8/98,  113/00, 124/00, 28/01, 41/01, 55/01, 76/10, 85/10, 05/14).

Hrvatska udruga ravnatelja Udruga hrvatskih srednjoškolskih

osnovnih škola ravnatelja

Predsjednik Nikica Mihaljević Predsjednica Suzana Hitrec

1. Članak 126.

   (1) Ravnatelj školske ustanove mora ispunjavati sljedeće nužne uvjete:

   1) završen studij odgovarajuće vrste za rad na radnom mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji može biti:

   a) sveučilišni diplomski studij ili

   b) integrirani preddiplomski i diplomski sveučilišni studij ili

   c) specijalistički diplomski stručni studij ili

   d) položen stručni ispit za učitelja, nastavnika ili stručnog suradnika, osim u slučaju iz članka 157. stavaka 1. i 2. Zakona.

   2) uvjete propisane člankom 106. ovoga Zakona,

   3) najmanje osam godina radnog iskustva u školskim ili drugim ustanovama u sustavu obrazovanja ili u tijelima državne uprave nadležnim za obrazovanje, od čega najmanje pet godina na odgojno-obrazovnim poslovima u školskim ustanovama.

   (2) Osim osobe koja je završila neki od studija iz stavka 1. podstavka 1. točke 1. ovoga članka, ravnatelj osnovne škole može biti i osoba koja je završila stručni četverogodišnji studij za učitelje kojim se stječe 240 ECTS bodova.

   (3) Iznimno, osoba koje ne ispunjava uvjete iz stavka 1. podstavka 1. točke 1. ili stavka 2. ovoga članka, može biti ravnatelj osnovne škole, ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu (»Narodne novine«, br. 59/90., 26/93., 27/93., 29/94., 7/96., 59/01., 114/01. i 76/05.). [↑](#footnote-ref-1)